
Text rozhodnutia
Súd: Krajský súd Banská Bystrica Spisová značka: 17CoPr/1/2011 Identifikačné číslo súdneho spisu: 6410203078 Dátum vydania rozhodnutia: 07. 11. 2011 Meno a priezvisko sudcu, VSÚ: JUDr. Ferdinand Zimmermann ECLI: ECLI:SK:KSBB:2011:6410203078.2 Uznesenie Krajský súd v Banskej Bystrici ako súd odvolací v právnej veci navrhovateľa: A. F., nar. XX. XX. XXXX, trvale bytom L., L. X, zast. advokátkou: JUDr. Marta Huttová, Advokátska kancelária so sídlom v Bratislave, Bezekova 13, adresa pre doručovanie: Bratislava 42, P. O. Box 55, proti odporcovi: BLG Logistics Solutions GmbH, Senator-Borttscheller-str. 1, Bremen 281 97, Spolková republika Nemecko, zast. bnt - Sovova Chudáčková & Partner, s. r. o., so sídlom v Bratislave, Cintorínska 7, o určenie neplatnosti okamžitého skončenia pracovného pomeru, na odvolanie navrhovateľa zo dňa 21. 07. 2011 proti rozsudku Okresného súdu Žiar nad Hronom č. k. 5C/99/10-213 zo dňa 01. 06. 2011, takto r o z h o d o l : Rozsudok okresného súdu zrušuje a vec mu vracia na ďalšie konanie. o d ô v o d n e n i e : Okresný súd návrh navrhovateľa na určenie neplatnosti okamžitého skončenia pracovného pomeru, dané odporcom navrhovateľovi v zmysle § 68 ods. 1 písm. b/ Zákonníka práce zo dňa 03. 11. 2008, 18. 11. 2008, 20. 11. 2008 a 14. 11. 2008, zamietol. Takisto bol zamietnutý návrh navrhovateľa na určenie, že jeho pracovný pomer u odporcu trvá naďalej. Navrhovateľ bol zaviazaný nahradiť odporcovi trovy konania a zaplatiť ich do rúk právneho zástupcu odporcu v sume 1 613,73 eura v lehote do troch dní. V odôvodnení súd vychádzal zo stanoviska krajského súdu vysloveného v predchádzajúcom zrušujúcom rozhodnutí, kde bolo poukázané, že určovacia žaloba podľa § 80 písm. c/ OSP má miesto iba za predpokladu, že žalobca má naliehavý právny záujem na požadovanom určení existencie či neexistencie právneho vzťahu alebo práva. V ďalšom súd poukazuje na tvrdenie navrhovateľa, podľa ktorého mu okamžité skončenie pracovného pomeru nebolo doručené a preto nemôže mať naliehavý právny záujem na rozhodnutí, že takéto okamžité skončenie je neplatné. Účinky okamžitého skončenia pracovného pomeru vychádzajú z tvrdenia navrhovateľa totiž ešte nenastali. Nenastali teda formálnoprávne predpoklady, aby okamžité skončenie pracovného pomeru bolo účinné. Proti rozsudku odvolanie podal navrhovateľ, ktorý žiadal rozsudok súdu prvého stupňa zrušiť a vec mu vrátiť na ďalšie konanie. Vyslovil názor, že platnosť alebo neplatnosť skončenia pracovného pomeru okamžitým zrušením podľa § 70 Zákonníka práce vyplýva priamo zo zákona a tak je zo zákona daná aj naliehavosť právneho záujmu na určovacej žalobe ako aj na určení, že v dôsledku neplatného právneho úkonu o skončení pracovného pomeru pracovníkom podľa uzavretej zmluvy trvá. Preto v danej veci nie je potrebné preukazovať naliehavosť právneho záujmu na žalobe, ktorá je predmetom tohto konania. On však v žalobe ako aj v jej rozšírení a v ostatných písomných a ústnych podaniach a vyjadreniach, neustále poukazoval na to, že žalovaný svojvoľne mení dátumy doručenia listiny o okamžitom zrušení pracovného pomeru, čím mení aj dátumy skončenia pracovného pomeru. Poukazoval, že to robí účelovo, aby rozviazanie pracovného pomeru s ním urobil nepriehľadným a udržiaval ho v právnej neistote. Krajský súd ako súd odvolací preskúmal vec v rozsahu určenom § 212 ods. 1 OSP bez nariadenia pojednávania podľa § 214 ods. 2 OSP a rozsudok okresného súdu zrušil podľa § 221 ods. 1 písm. h/ OSP. V konaní navrhovateľ žiadal o prerušenie konania, pretože na Okresnom súde Žiar nad Hronom sa vedie spor pod sp. zn. 6C/154/09, pričom výsledok tohto sporu môže mať vplyv aj na rozhodnutie v tomto konaní. Okresný súd návrh na prerušenie konania zamietol avšak na odvolanie navrhovateľa krajský súd uznesenie okresného súdu o zamietnutí návrhu na prerušenie konania do právoplatného skončenia veci, ktorá sa vedie na Okresnom súde Žiar nad Hronom pod sp. zn. 6C/154/2009 zmenil a tomuto návrhu vyhovel. Rozhodnutie o prerušení konania je odôvodnené tým, že rozhodnutie vo veci Okresného súdu Žiar nad Hronom sp. zn. 6C/154/2009 môže mať zásadný vplyv aj na prebiehajúci súdny spor vedený pod sp. zn. 5C/99/2010 na Okresnom súde Žiar nad Hronom. Za tejto situácie je ale rozhodnutie okresného súdu vo veci samej predčasné, preto bolo zrušené. O veci senát odvolacieho súdu rozhodol pomerom hlasov členov senátu 3:0. Poučenie: Proti tomuto uzneseniu odvolanie nie je prípustné.

